Document ID: 32004D0009

32004D0009
L 003/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 5 ноември 2003 година
за създаване на Европейски комитет по застрахователно и професионално пенсионно осигуряване
(текст от значение за ЕИП)
(2004/9/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
През юни 2001 г. Комисията прие Решения 2001/527/ЕО (1) и 2001/528/ЕО (2) за създаване съответно на Комитета на европейските регулатори на ценни книжа и Европейския комитет по ценни книжа.
(2)
В своите резолюции от 5 февруари и 21 ноември 2002 г. Европейският парламент одобри четиристепенния подход, застъпен в заключителния доклад на Комитета на мъдреците относно регулиране на Европейските пазари на ценни книжа и призова някои аспекти на този подход да бъдат разширени до банковия и застрахователния сектор за ясен ангажимент на Съвета за реформиране, за да гарантира подходящ институционален баланс.
(3)
На 3 декември 2002 г. Съветът покани Комисията да приложи такива разпоредби в областта на банковото дело, застраховането и професионалните пенсии, и да установи възможно най-скоро нови комитети с консултативен капацитет по отношение на тези области.
(4)
Директива 91/675/ЕИО на Съвета от 19 декември 1991 г. за установяване на Комитет по застраховане (3) създаде комитет за консултиране на Комисията при разработване на законодателство в областта на застраховането.
(5)
Комисията предложи директива, изменяща inter alia, Директива 91/675/ЕИО, Първа директива 73/239/ЕИО на Съвета от 24 юли 1973 г. относно съгласуването на законовите, подзаконовите и административните разпоредби относно започването и упражняването на пряка застрахователна дейност, различна от животозастраховане (4), изменена от Директива 2002/83/ЕО на Европейския парламент и на Съвета от 5 ноември 2002 г. относно животозастраховането (5) и Директива 2002/87/ЕО на Европейския парламент и на Съвета от 16 декември 2002 г. относно допълнителния надзор на кредитните институции, застрахователните предприятия и инвестиционните посредници, принадлежащи към един финансов конгломерат и за изменение на Директиви 73/239/ЕИО, 79/267/ЕИО, 92/49/ЕИО, 92/96/ЕИО, 93/6/ЕИО и 93/22/ЕИО на Съвета и Директиви 98/78/ЕО и 2000/12/ЕО на Европейския парламент и на Съвета (6), за заличаване на консултативните функции на Комитета по застраховане.
(6)
Такова изменение изисква съответно и едновременно създаване на нова консултативна група за консултиране на Комисията по отношение на разработване на законодателство на Общността в областта на застраховането и професионалните пенсии, наричана по-долу „Европейски комитет по застрахователно и професионално пенсионно осигуряване“.
(7)
За да се осигури това, настоящото решение следва да влезе в сила едновременно с всяка директива, отменяща чисто консултативните функции на Комитета по застраховане.
(8)
Европейският комитет по застрахователно и професионално пенсионно осигуряване следва да е компетентен да разгледа всеки въпрос, свързан с прилагането на разпоредбите на Общността, свързани с областите на застраховане и професионални пенсии и по-специално следва да консултира Комисията по отношение на новото законодателство в тези области, които Комисията възнамерява да представи на Европейския парламент и на Съвета; въпреки това в областта на професионалните пенсии Европейският комитет по застрахователно и професионално пенсионно осигуряване не следва да засяга аспекти на трудовото и социалното право, като организация на професионалните режими и по-специално задължително членство и резултати, произтичащи от колективни трудови договори,
РЕШИ:
Член 1
С настоящото се създава консултативна група за застраховане и професионални пенсии в Общността, наричана „Европейски комитет по застрахователно и професионално пенсионно осигуряване“ (наричан по-долу „Комитетът“).
Член 2
1. Комитетът съветва Комисията по искане на Комисията относно въпроси на политиките, свързани със застраховане, презастраховане и професионални пенсии, както и предложения на Комисията в тези области. Комитетът разглежда всички въпроси относно прилагането на разпоредбите на Комисията, свързани със секторите на застраховане, презастраховане и професионални пенсии и по-специално директиви за застраховане, презастраховане и професионални пенсии.
2. Комитетът не разглежда специфични проблеми, свързани с предприятия за лично застраховане или презастраховане или с институции за професионални пенсии.
3. Комитетът не засяга аспекти от трудовото и социалното право като организация на професионалните режими и по-специално задължително членство и резултати, произтичащи от колективни трудови договори.
Член 3
1. Комитетът се състои от представители на високо равнище на държавите-членки. Комитетът се председателства от представител на Комисията.
2. Председателят на Комитета за европейско застраховане и професионален пенсионен надзор, създаден с Решение 2004/6/ЕО (7) на Комисията, участва в срещите на Комитета като наблюдател.
3. Комисията може да покани експерти и наблюдатели да присъстват на заседанията на Комитета.
4. Секретариатът на Комитета се осигурява от Комисията.
5. Комитетът приема свой процедурен правилник.
Член 4
Комитетът приема свой процедурен правилник. Комитетът се събира на редовни интервали и когато ситуацията налага това. Комисията може да свика извънредно събрание ако прецени, че ситуацията налага това.
Член 5
Настоящото решение влиза в сила в деня на влизане в сила на която и да е директива за изменение на чисто консултативните функции на Комитета по застраховане.
Съставено в Брюксел на 5 ноември 2003 година.

Labels: 0
2
15